Referat

Bestyrelsesmøde - Kliplev Lokalråd  
Kliplev Hallen, tirsdag 8. oktober 2018  
kl. 19.00 – ca. 21.00.

**1.   
Gennemgang af referat og godkendelse. Lidt om LAR projektet. Landsby-topmøde 5. november.**

Thorkil bød velkommen og referatet fra seneste møde blev godkendt. Thorkil gennemgik de emner, der stod på vores ”to-do-liste” fra sidste gang. Herfra blev nævnt:

Der bliver inden længe gennemført en markedsanalyse af Kliplev-Hallen. Hallen står til at miste et årligt tilskud i størrelsesordenen 200.000 kr. Der er ved at blive udarbejdet en rapport fra DGI og kommunen.

Vi havde en diskussion om det nye it-system, der skal gengive vores Kliplev-kalender på Hallens informationsskærm. Eskil havde købt det it-udstyr, der skal til. Eskild og Jens Veng vil tage sig af det videre fornødne, så det kommer op at køre snarest muligt.   
  
Om LAR-projektet fortalte Thorkil, at han har været i kontakt med Robin fra Arwos. Man er hos Arwos ikke så langt i Kliplev-projektet, at det er klar til vores borgermøde den 23. oktober. Spildevandsprojektet er i høring frem til den 17. oktober.   
  
Det er øjensynligt et krav, at 80% af de berørte matrikler skal give tilsagn om at være med, og det bliver interessant at følge. Nogle har givet udtryk for, at de ikke føler sig godt nok informerede.

Thorkil udleverede en tekst om en ny frivillighedsliste (”Oprettelse af jobbank i Kliplev”), og vi godkendte den og var enige om, at lægges på hjemmesiden og Facebook.

MØDER  
Thorkil fortalte om et udbytterigt møde den 26. september i Kliplev-Hallen. Her var de lokale foreninger i Kliplev inviteret af DGI, og vores særskilte møde på ½ time foregik mellem kl. 17.30 og 18.00. Det var bemærkelsesværdigt på mødet, at DGI taler om interessenter og ikke så meget om kunder.

Den 9. oktober afholdt Distrikternes Fællesråd møde i Grænsehallerne ved Kruså. Vi var repræsenteret, ligesom Katrine Callesen deltog.

Vi deltager med en bred delegation fra bestyrelsen i Landsbytopmødet den 5. november. Mødet er arrangeret af Landdistrikternes Fællesråd, og det ”topmøde” kan forhåbentlig give os gode input fra nationalt plan til vores videre arbejde.

**2.   
Borgermødet den 23. oktober. Endelig planlægning. Katrine Callesen kan ikke deltage i borgermødet.**

Vi gennemgik den foreslåede dagsorden til borgermødet. Vi godkendte dagsordenen fra tidligere bestyrelsesmøde, men dog med den tilføjelse, at vi som punkt 3 – lige efter kaffepausen - har et nyt punkt med. Formanden for vækst-udvalget i kommunen, Philip Tietje har således givet tilsagn om at holde et oplæg på borgermødet.  
  
Allan har talt med Dennis Wierper om brugen af en mikrofon til borgermødet. Vi kan låne en forstærker fra Kliple’ Mærken, og Allan sørger for at teste udstyret inden borgermødet. Det er vigtigt for os, at borgermødet foregår, så folk kan høre hvad der bliver sagt.   
  
Eskild sender dagsordenen ud til medlemmerne via mail. Vi sælger medlemskort ved indgangen til evt. interesserede.  
  
Søren fremstiller et par plakater med info om borgermødet, og som hænges op i Kliplev-Hallen, ved skolen og i Brugsen.

Anders sørger for at invitere infrastrukturgruppens medlemmer til borgermødet.   
  
Det blev gentaget, at kommunens landdistriktskoordinator Katrine Callesen ikke kan deltage i borgermødet denne gang.

**3.   
Drøftelse af udmøntningen af tilsagnsbrev på 41.076 kr. Hvilke redskaber skal hjemkøbes? Opbevaring og brugen.**  
Eskild fortalte, at kommunens støttebeløb på 41.076 kr. er overført til vores konto.  
Herefter førte vi en lang og til tider lidenskabelig diskussion om hvad pengene helt konkret skal bruges til. Vi er nødsaget til at tage udgangspunkt i det tilsagn, som kommunen er kommet med, og hvor der udtrykkeligt angives, hvad der kan gives støtte til. Vi er desuden forpligtede til på et tidspunkt i 2019 at afgive erklæring fra revisor om, at pengene er brugt til de rette formål.   
*(Anm. Thorkil har efterfølgende sendt bestyrelsen kopi af kommunens tilsagnsbrev)*Vi diskuterede hvem der skal drive og vedligeholde maskinparken. Derudover havde vi en dialog om visse forsikringsmæssige spørgsmål ved kørsel på offentlig vej med en havetraktor, evt. også med tilkoblet vogn/anhænger. Anders undersøger juraen i forbindelse hermed til næste møde.   
  
Vi blev enige om ikke at købe nogle af de større ting, før vi har holdt et møde med kommunen. Vi regner med, at der ydes rabat ved indkøb af de forskellige materialer hos en enkelt leverandør, idet vi dog ikke kun vil henvende os til en enkelt leverandør.   
  
Allan lovede at spørge et lokalt firma (OX-ON) om priser på sikkerhedsveste og -handsker.  
  
Det blev sagt god for, at Søren allerede nu indkøber redskaber, som vi under alle omstændigheder ikke er i tvivl om vi gerne må indkøbe (rive, skovl, spade, trillebør o.a.) Regningen faktureres til lokalrådet.

Thorkil vil spørge Katrine Callesen, hvordan vi derudover bedst griber indkøbsprocessen an. Det er nok i virkeligheden bedst, at vi køber de større ting ind i 2-3 bidder, i stedet for at bruge alle pengene på én gang.   
  
**4.   
Aftale med kommunen om grønne områder med baggrund i forskønnelsesgruppens henvendelse.**

Vi diskuterede undervejs, i hvor høj grad entreprenørgården i det hele taget er interesseret i det frivillige forskønnelsesarbejde, som vi nu påtager os.

Efter debat blev vi enige om, at Thorkil konkret vil tage kontakt til kommunen (Otto Petersen) for at få et møde i stand, så vi ikke går hinanden i bedene. Vi beder Kirsten Enig om at deltage.   
 **5.   
Landsbyrådets pulje vedr. nye aktiviteter?**Her diskuterede vi hvilke muligheder vi har for at sammenstykke et eller flere projekter, som vi kan søge om fra puljen.   
  
Vi er ikke helt afklaret i forhold til mulige projekter. Blandt forslagene var et projekt om synliggørelse af Kliplev ved indfaldsvejene til Kliplev. De bestående kummer, som Kliple’ Mærken ejer, kan evt. bruges til at plante blomster i. En ny byport af en eller anden slags er også en mulighed.   
  
Der opstilles inden længe en digital pylon i Kliplev, og den skal vi også have diskuteret brugen af – gerne i sammenhæng med et muligt projekt. Ellers blev der også nævnt indkøb af nye legeredskaber til legepladserne rundt om i byen som en mulighed.   
  
Vi førte en diskussion om, hvorvidt det grønne område bag ved skolen evt. kunne indgå i et muligt puljeprojekt. En del uafklarede ting gør, at vi pt. ikke kan komme videre. Thorkil vil derfor tage kontakt til ejeren af nogle af de grønne arealer for at indlede en - i første omgang – helt uformel dialog.  
  
Endelig havde vi en kort snak om keglebanen. Der er enighed i bestyrelsen om, at det efter nedrivningen af Forsamlingshuset kunne være en god ide at keglebanen flytter til et område nær ved Hallen (fx langs Skolegade) – men det er selvfølgelig helt op til Keglebanen selv. Vi får se, hvordan området på Forsamlingshus-grunden kommer til at udvikle sig, så snart der bygges nyt her.

**6. Eventuelt.**Det blev kort oplyst, at det gule hus ved siden af hallen (samt lige over for Kliplev Skole) snart vil blive nedrevet.  
   
Medlemmer   
Eskild oplyste, at der lige nu er 53 medlemmer af lokalrådet, vi har siden sidste møde således fået nogle nye medlemmer.

Næste møde er borgermødet den 23. oktober. Næste bestyrelsesmøde foregår den 7. november kl. 19.00. Begge møder finder sted i Kliplev-Hallen.  
  
*Referent: Anders Jessen*